“ตู่” ปัดยก “โควิด” ขู่ม็อบ ชุมนุมพรุ่งนี้ วอนเข้าใจเจตนารมณ์ ห่วงใยเยาวชนเหมือนลูกหลาน
“พล.อ.ประยุทธ์ จันทร์โอชา” นายกรัฐมนตรี ปัดยก “โควิด” ขู่ม็อบ นัดชุมนุมพรุ่งนี้ วอนเข้าใจเจตนารมณ์ ห่วงใยเยาวชนเหมือนลูกหลาน 
“พล.อ.ประยุทธ์ จันทร์โอชา” นายกรัฐมนตรี ปัดยก “โควิด” ขู่ม็อบ นัดชุมนุมพรุ่งนี้ วอนเข้าใจเจตนารมณ์ ห่วงใยเยาวชนเหมือนลูกหลาน
18 ก.ย. 2563

พล.อ.ประยุทธ์ จันทร์โอชา นายกรัฐมนตรี และรมว.กลาโหม กล่าวถึงการออกแถลงการณ์ถึงสถานการณ์การแพร่ระบาดของโควิด-19 วานนี้ (18 ก.ย.63) ว่า ไม่ได้ต้องการข่มขู่ใครทั้งสิ้น แต่มีความเป็นห่วง และอยากให้มองเจตนารมณ์ที่มีแต่ความห่วงใย ซึ่งผู้ใหญ่ทุกคนต้องทำความเข้าใจและห่วงใยลูกหลานของตนเองว่าหากเกิดอะไรขึ้นจะรับมือได้หรือไม่ เพราะมีคนจำนวนมาก แม้รัฐบาลจะมีความพร้อมจะดูแลสถานการณ์ก็ตาม ดังนั้นเรื่องใดที่จะลดภาระเจ้าหน้าที่ได้บ้าง ก็ควรทำ เพราะเจ้าหน้าที่ก็เหน็ดเหนื่อย
ส่วนการลงพื้นที่ จ.เพชรบุรี เพื่อเป็นประธานในพิธีเปิดและปิดการฝึกซ้อมการค้นหาและช่วยเหลืออากาศยานประสบภัย (Search and Rescue Exercise (SAREX)) ประจำปี 2563 ณ ค่ายพระรามหกในวันนี้ นายกรัฐมนตรี ระบุว่า ไม่ได้มีการพูดคุยแลกเปลี่ยนทางการเมืองกับนักเรียน เพราะนักเรียนที่มาพบยังเด็กมาก ยังไม่เข้าใจหรือมีความรู้เรื่องการเมือง
ขณะที่แหล่งข่าวจากกองอำนวยการรักษาความมั่นคงภายในราชอาณาจักร (กอ.รมน.) เปิดเผยว่า กอ.รมน.ได้ประเมินสถานการณ์การจัดกิจกรรมชุมนุมเชิงสัญลักษณ์ของกลุ่มแนวร่วมธรรมศาสตร์และการชุมนุมในวันที่ 19 ก.ย. ซึ่งเดิมกำหนดมีขึ้นภายในมหาวิทยาลัยธรรมศาสตร์ ท่าพระจันทร์ ว่า น่าจะเป็นการซ้อมใหญ่ก่อนการจัดชุมนุมของคณะประชาชนปลดแอกที่เคยประกาศว่าจะจัดขึ้นอีกครั้งปลายเดือน ก.ย.นี้
สำหรับการชุมนุมวันที่ 19 ก.ย.คาดว่าจะมีผู้เข้าร่วมการชุมนุมราวกว่า 6 พันคนจากหลากหลายกลุ่ม ซึ่งกลุ่มใหญ่ที่สุด คือ เครือข่ายนักศึกษาจาก กทม. และพื้นที่ใกล้เคียง คาดว่าจะมีจำนวนประมาณ 5,500 พันคน ได้แก่ สหภาพนักเรียนนิสิต นักศึกษา แห่งประเทศไทย (สนท.), กลุ่มนักเรียนเลว, กลุ่มเยาวชนปลดแอก, เครือข่ายนักเรียน นิสิต นักศึกษา เคียงข้างประชาชนเพื่อประชาธิปไตย (คนป.), ภาคีนักเรียนแห่งประเทศไทย, กลุ่มการศึกษาเพื่อความเป็นไท รวมทั้งกลุ่มนักศึกษาจากสถาบันต่าง ๆ เป็นต้น
ส่วนเครือข่ายนักศึกษาในส่วนภูมิภาคคาดว่าจะเข้ามาร่วมราว 300 คน ได้แก่ สมาพันธ์นิสิตนักศึกษามุสลิมแห่งประเทศไทย, กลุ่มเยาวชนตะวันออกเพื่อประชาธิปไตย พร้อมด้วยกลุ่มแนวร่วมจากจังหวัดต่าง ๆ
นอกจากนั้น ยังมีเครือข่ายกลุ่มเคลื่อนไหวทางการเมืองต่างๆ ได้แก่ กลุ่มพลเมืองโต้กลับ กลุ่ม 24 มิถุนาประชาธิปไตย กลุ่มคนเสื้อแดง กลุ่มดาวดิน กลุ่มเลือกข้างประชาธิปไตย กลุ่มประชาชนปลดกระดุม เป็นต้น, เครือข่ายนักอนุรักษ์ นักสิทธิมนุษยชน กลุ่ม NGOs ได้แก่ กลุ่มสมัชชาคนจน กลุ่มอดีตผู้ต้องขับ ม.112 เครือข่ายสลัม 4 ภาค ฮิวแมนไรต์วอทช์ กลุ่มนักกฎหมายเพื่อสิทธิมนุษยชน ขบวนการอีสานใหม่, กลุ่มแรงงานที่ได้รับปัญหาความเดือดร้อน และคณะอาจารย์/นักวิชาการ
ทั้งนี้ คาดว่าผู้ชุมนุมอาจจะทดสอบการเคลื่อนไหวนำมวลชนสู่ถนน เดินไปยังแยกคอกวัว อนุสาวรีย์ประชาธิปไตย บก.ทบ.และ/หรือ ทำเนียบรัฐบาล เหมือนการจัดกิจกรรมของกลุ่มคนอยากเลือกตั้ง ขณะที่มีกระแสข่าวว่านายอานนท์ อำภา ทนายความและนักสิทธิมนุษยชน อาจจะนำมวลชนเข้าไปยังท้องสนามหลวงและประชุมยืดเยื้อจนถึงสว่างหากมีจำนวนมวลชนมากพอ